**A téli rezsicsökkentéssel kapcsolatban**

**gyakran ismételt kérdések (GYIK)**

1. A téli rezsicsökkentéshez kapcsolódó döntések bemutatása:

A téli rezsicsökkentés végrehajtását követően szükségessé váló további intézkedésekről szóló 1364/2018. (VII. 27.) Korm. határozat alapján a Kormány egyetértett azzal, hogy a téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások is egyszeri természetbeni támogatásban részesüljenek a fűtési költségek viselésével összefüggésben.

A Korm. határozat 3. pontja felkérte az érintett helyi önkormányzatokat – a kiépített gázhálózattal nem rendelkező települések esetében a téli rezsicsökkentés kiterjesztéséről szóló 1210/2018. (IV. 6.) Korm. határozat 2. mellékletében szereplőket kivéve –, hogy tegyék lehetővé, összesítsék és haladéktalanul továbbítsák a Belügyminisztériumnak az igénybejelentést a téli rezsicsökkentés korábbi intézkedéseiben nem részesült, gáz- vagy távhő-szolgáltatási szerződéssel nem rendelkező háztartásokról, hiszen ebben a körben hiteles, központi nyilvántartás nem áll rendelkezésre.

Ezen igénybejelentés határideje az önkormányzatok irányába 2018. október 15-e volt. A benyújtott igényekről az önkormányzatok 2018. október 17-éig adtak tájékoztatást a Belügyminisztérium részére.

A Korm. határozatának megfelelően, a Belügyminisztérium 2018. október 31.-ig tájékoztatta a Kormányt a helyi önkormányzatok által elvégzett igényfelmérés eredményéről és javaslatot tett a forrásbiztosítás módjáról. Ennek eredményeképpen a Magyar Közlöny 186. számában megjelent a téli rezsicsökkentésben korábban nem részesült, a vezetékes gáz- vagy távfűtéstől eltérő fűtőanyagot felhasználó háztartások egyszeri támogatásáról szóló 1602/2018. (XI. 27.) Korm. határozat.

A Kormány döntése értelmében a támogatást természetbeni támogatás formájában kell biztosítani.

Mivel a téli rezsicsökkentés keretében megítélt támogatást gyakran összekeverik a szociális célú tüzelőanyag támogatással, az alábbi táblázatban kerül bemutatásra a két támogatási forma közötti különbség:

|  |  |  |
| --- | --- | --- |
| **Feltételek** | **Szociális célú tüzelőanyag támogatás** | **Téli rezsicsökkentés** |
| **a tüzelőanyag szállításának költsége** | önkormányzatot terheli | igénybejelentőt terheli |
| **szociális rászorultságot vizsgálja-e az önkormányzat** | igen | nem |
| **a biztosított tüzelőanyag minőségi követelményei szabályozva vannak** | igen | nem |

1. A támogatás felhasználásával kapcsolatban a Belügyminisztériumba érkezett leggyakoribb kérdések:
2. A téli rezsicsökkentés keretében átvehető természetbeni támogatás háztartásokhoz történő szállítás költsége kit terhel?

A természetbeni támogatás háztartásokhoz való eljuttatásának költsége az igénybejelentőt terheli, a természetbeni támogatás eljuttatásával kapcsolatos esetleges szolgáltatásokról az önkormányzatok egyénileg, a kapacitásaik figyelembe vételével tudnak döntést hozni. Amennyiben az önkormányzat úgy dönt, hogy a tüzelőanyag jogosulthoz való eljuttatásában segítséget nyújt, ahhoz központi támogatás nem illeti meg.

1. Az igényfelmérés során jelzett természetbeni juttatás módosítására van-e módjuk a háztartásoknak?

Amennyiben a támogatás biztosítása során felmerül igényként, úgy az ügyfél kérésére vagy beleegyezésével egy alkalommal módosítható a természetbeni támogatás formája más, kizárólag az igényfelmérés során felsorolt valamely más természetbeni támogatási formára.

1. A támogatás teljes összegét vagy egy részét lehet-e készpénzben kifizetni?

Nem, a támogatás teljes összegét természetbeni támogatás formájában kell biztosítani. A támogatás felhasználáshoz szükséges, hogy annak természetben történő átvételét az jogosult igazolja.

1. Az igényfelmérést követően a támogatási igényt jelző személy elhalálozott, így a részére megállapításra került természetbeni támogatást nem tudja átvenni, mi a teendő?

A törvényes örökös átveheti az elhunyt korábbi igénybejelentése alapján az elhunytat megillető természetbeni támogatást, akkor ha az örökös lakcíme/tartózkodási helye megegyezik az elhunyt lakcímével, hiszen a támogatás alapvetően háztartáshoz kapcsolódott, nem pedig személyhez.

1. Tűzifaként elfogadható-e fűrészüzemi famaradék vagy darabos faipari melléktermék átvételének biztosítására?

Igen, amennyiben az érintettek kérik, vagy beleegyeznek elfogadható. Elsősorban olyan településeken lehet indokolt ilyen termék választása, ahol ezzel jelentősen megkönnyíthető a tüzelőanyag elérhetősége a háztartások részére, illetve a lakosság részéről pozitív visszajelzés érkezett korábban ezen termékek fűtőértékével kapcsolatban.

1. Palackos gázcsere esetén felhasználható-e úgy a támogatás, hogy a beszerzési ajánlattal megszólított szolgáltató(k)tól 3 palack, egyenként 4000 Ft értékű gázmennyiséggel feltöltött cserét kér az önkormányzat?

A palackos gázcsere esetén többféleképpen lehet felhasználni a támogatást, van lehetőség cserepalack biztosítására a támogatás terhére, de teljesen új palack vásárlására is (betétdíjjal együtt). Az önkormányzat és a gázpalackot biztosító gazdálkodó szervezet között kötött szerződésben kell rendezni a támogatás igénybevételének részletszabályait. Amennyiben a gázpalackok cseréje meghaladja a megítélt 12.000 forintos támogatást, úgy a különbözetet az igénybejelentőnek kell állnia.

1. Tartályos gázt igénylők esetén felhasználható-e a támogatás úgy, hogy a megállapított 12.000 Ft támogatás jóváírásra kerül a telepített gáztartály feltöltésekor jelentkező költségből?

Igen.

1. Az át nem vett tüzelőanyag költsége elszámolható-e a támogatás terhére, vagy vissza kell fizetni azt?

Az át nem vett tüzelőanyagra eső támogatás összegét vissza kell fizetni a központi költségvetés javára.

1. A Kormány döntése értelmében a támogatás felhasználási határideje 2019. december 15-e, éppen azért, hogy ezen időpontig mindenki hozzájuthasson a természetbeni támogatáshoz. Ennél korábban is hozzá lehet jutni a támogatáshoz?

A fenti határidő a támogatás felhasználásának végső határideje, ettől természetesen hamarabb is biztosítható a támogatás. Amennyiben az önkormányzatok leszerződnek azon vállalkozásokkal, amelyeknél az általuk kiadott utalvány beváltható lesz, az általuk meghatározott ütemezés szerint történhet a tüzelőanyag biztosítása. A Kormány döntése értelmében meghatározott 2019. december 15-e az a legvégső határidő.

1. A szociális célú tüzelőanyag támogatás esetén a támogatásból vásárolható tűzifát kizárólag a fővárosi és a megyei kormányhivatal erdészeti igazgatóságai által nyilvántartott erdőgazdálkodóktól lehet beszerezni. Ez igaz a téli rezsicsökkentés kapcsán beszerezendő támogatásra is?

Nem, ilyen követelmények nincsenek meghatározva, a természetbeni támogatás átvételével kapcsolatban más gazdálkodó szervezetekkel is le lehet szerződni, pl. helyi tüzép-el. A támogatás felhasználása során a cél az, hogy helyi viszonyok figyelembe vételével a lehető legjobb megoldás kerüljön megtalálására a természetbeni tüzelőanyag átvételével kapcsolatban.